DECIZIA COMISIEI
din 20 septembrie 2007
privind neincluderea 1,3-diclorpropenei în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță
[notificată cu numărul C(2007) 4281]
(Text cu relevanță pentru SEE)
(2007/619/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) al patrulea paragraf,
întrucât:
(1)
Articolul 8 alineatul (2) din Directiva 91/414/CEE prevede că un stat membru poate autoriza, de-a lungul unei perioade de 12 ani de la data notificării directivei respective, introducerea pe piață, pe teritoriul său, a produselor de protecție a plantelor care conțin substanțe active ce nu sunt menționate în anexa I și care se află deja pe piață la doi ani de la notificarea directivei, iar aceste substanțe sunt examinate progresiv în cadrul unui program de lucru.
(2)
Regulamentele (CE) nr. 451/2000 (2) și (CE) nr. 703/2001 (3) ale Comisiei stabilesc normele detaliate de aplicare a fazei a doua din programul de lucru, menționat în articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în ceea ce privește posibila lor includere în anexa I la Directiva 91/414/CEE. Lista respectivă include 1,3-diclorpropenă.
(3)
Efectele 1,3-diclorpropenei asupra sănătății umane și asupra mediului au fost evaluate în conformitate cu dispozițiile Regulamentelor (CE) nr. 451/2000 și (CE) nr. 703/2001, pentru o serie de utilizări propuse de notificator. În plus, aceste regulamente desemnează statele membre raportoare care trebuie să prezinte rapoarte de evaluare pertinente și recomandări Autorității Europene pentru Siguranța Alimentară (EFSA) în conformitate cu articolul 8 alineatul (1) din Regulamentul (CE) nr. 451/2000. Pentru 1,3-diclorpropenă, statul membru raportor a fost Spania și toate informațiile relevante au fost prezentate la 14 ianuarie 2004.
(4)
Raportul de evaluare a fost revizuit reciproc de către statele membre și EFSA și a fost prezentat Comisiei la 12 mai 2006 sub forma concluziilor EFSA cu privire la revizuirea reciprocă a evaluării riscului de pesticid în cazul substanței active 1,3-diclorpropenă (4). Acest raport a fost revizuit de către statele membre și de Comisie în cadrul Comitetului permanent pentru lanțul alimentar și sănătatea animală și a fost finalizat la 15 mai 2007 sub forma unui raport de examinare al Comisiei cu privire la 1,3-diclorpropenă.
(5)
În urma evaluării acestei substanțe active, au fost identificate o serie de probleme. Acesta a fost cazul, în special, al diseminării în mediu a unor cantități mari de impurități policlorate cunoscute și necunoscute, pentru care nu sunt disponibile niciun fel de informații privind persistența, comportamentul toxicologic, absorbția din culturi, acumularea, starea metabolică și conținutul de reziduuri. Prin urmare, gradul de acceptabilitate privind expunerea consumatorilor nu a fost demonstrat și există un risc de contaminare a apelor subterane, prezentând efecte nocive asupra păsărilor, a mamiferelor, a organismelor acvatice și a altor organisme nevizate.
(6)
Comisia l-a invitat pe notificator să-și prezinte observațiile privind rezultatele revizuirii reciproce și privind intenția sa de a mai solicita sau nu includerea în anexă a substanței respective. Notificatorul și-a prezentat observațiile, care au fost examinate cu atenție. Cu toate acestea, în ciuda argumentelor invocate de notificator, problemele identificate nu au putut fi eliminate, iar evaluările efectuate pe baza informațiilor furnizate și examinate în cursul întâlnirilor experților EFSA nu au demonstrat posibilitatea ca, în condițiile de utilizare propuse, produsele de protecție a plantelor care conțin 1,3-diclorpropenă să îndeplinească în general cerințele prevăzute la articolul 5 alineatul (1) literele (a) și (b) din Directiva 91/414/CEE.
(7)
Prin urmare, 1,3-diclorpropenă nu trebuie inclusă în anexa I la Directiva 91/414/CEE.
(8)
Trebuie luate măsuri care să garanteze că autorizațiile acordate pentru produsele de protecție a plantelor care conțin 1,3-diclorpropenă sunt retrase într-o perioadă de timp determinată și nu sunt reînnoite și că nu se mai acordă autorizații noi pentru astfel de produse.
(9)
Orice perioadă de grație pentru eliminarea, depozitarea, introducerea pe piață și utilizarea stocurilor existente de produse de protecție a plantelor care conțin 1,3-diclorpropenă, autorizate de către statele membre, nu trebuie să depășească 12 luni pentru a limita utilizarea stocurilor existente la o singură perioadă de vegetație suplimentară, acest lucru asigurând că produsele de protecție a plantelor care conțin 1,3-diclorpropenă vor rămâne la dispoziția agricultorilor pentru o perioadă de 18 luni de la adoptarea prezentei decizii.
(10)
1,3-diclorpropenă este utilizată în prezent ca înlocuitor pentru bromura de metil. Bromura de metil este supusă unei eliminări treptate, conform Protocolului de la Montreal privind substanțele care epuizează stratul de ozon, dat fiind potențialul ridicat de epuizare al ozonului și utilizarea acestuia, și supusă unor cote stricte numai pentru „utilizările critice”. Prin urmare, retragerea 1,3-diclorpropenei poate duce la noi solicitări de cote pentru bromura de metil. Pentru a atinge obiectivele Protocolului de la Montreal, perioada pentru retragerea autorizațiilor pentru produsele de protecție a plantelor care conțin 1,3-diclorpropenă trebuie reexaminată în decurs de 18 luni pentru a evalua impactul concret al retragerii sale din utilizarea bromurii de metil.
(11)
În perioada de retragere, statele membre trebuie să adopte măsuri de diminuare a riscurilor, pentru a evita orice pericol pentru sănătatea umană, animală sau a mediului.
(12)
Prezenta decizie nu aduce atingere înaintării unei cereri pentru 1,3-diclorpropenă în conformitate cu prevederile articolului 6 alineatul (2) din Directiva 91/414/CEE, în vederea unei posibile includeri în anexa I.
(13)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
1,3-diclorpropenă nu este inclusă, ca substanță activă, în anexa I la Directiva 91/414/CEE.
Articolul 2
Statele membre se asigură că:
(a)
autorizațiile pentru produsele de protecție a plantelor care conțin 1,3-diclorpropenă sunt retrase până la 20 martie 2008;
(b)
autorizațiile pentru produsele de protecție a plantelor care conțin 1,3-diclorpropenă nu se mai acordă sau se reînnoiesc începând cu data publicării prezentei decizii.
Articolul 3
(a)
Orice perioadă de grație acordată de către statele membre în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și să expire cel târziu la 20 martie 2009.
(b)
Perioada menționată la litera (a) este reexaminată și poate fi extinsă până la 18 luni, având în vedere informațiile suplimentare care ar putea fi disponibile cu privire la substanțele care epuizează stratul de ozon. Această reexaminare va lua în calcul posibila influență a retragerii autorizațiilor existente pentru produsele de protecție a plantelor care conțin 1,3-diclorpropenă cu privire la utilizările critice pentru bromura de metil prevăzute de către Protocolul de la Montreal.
Articolul 4
În perioada de grație menționată la articolul 3, statele membre trebuie să se asigure că:
-
este acordată o atenție deosebită expunerii consumatorilor, prin alimentație, la 1,3-diclorpropenă și la metaboliții acesteia, în vederea unor reexaminări viitoare a conținuturilor maxime comunitare de reziduuri;
-
produsele de protecție a plantelor care conțin 1,3-diclorpropenă sunt aplicate numai de către utilizatori profesioniști;
-
măsurile de diminuare a riscurilor sunt impuse pentru a asigura protecția apelor subterane în condiții vulnerabile, iar programele de monitorizare sunt inițiate pentru verificarea contaminării potențiale a apelor subterane în zonele vulnerabile.
Prezenta decizie se adresează statelor membre.
Adoptată la Bruxelles, 20 septembrie 2007.